1Ebe eho deeli meedam dam oa, Alat neha, “Aho ba im Aiat modemna ààmomna mode tame,” lahame iba labihasu fet gagu vàmadi esuhemu imo neham bak meedase. Faina meedam bak lam iba im ahu ad niba modi vizi im faidi vàhàdem bak lam abo damat ahate aamda lamti im ahu ad laba aa vastemda lamti labihasu ahebu imo nasi voedume fa vei neàdedase. Abo Ala bake im ahu adat iedi vou baedam labe im ahu vàmadi Aba Aho gagohoda lamota ulohodesu meedase. 2Emti vahi Kristus bake tu vuzehi meedam dam oa, uho ozom, iho uba git modehe bakvat ehe? Labi iho uba na im modi faidi vàhàdehe bakvat ehe? Labi iho uba ahobat neàdi keobaedume nazoh ubuda iho vadaha bakvat ehe? Vabà! Im ba labihadam vabak. Labihàmu uho iba faki ot odosiaha bak lam taho fa faamome vei neàdi um ahu ad lamti fa iba deelele. 3Eho etei uba lab gagoho bak lam, “Uho modeho,” lahame uba ba vàlu, “Um fà aime ladese,” lahame labi vi ozome uba labi vameadam vabak. Iho uba deeli meedam bohu meedam bak lam um ozobohuna taia? Im ahe lahasuhu di nibe modeo, abo iho ame Im Neàna lam uba vou vameatedàmu damat iba, “Oteme eloi fà setese,” lahame iba meedam di modeo, ba iho uba lab deeli meedam bak lam ba vaitoi setem vabak. Gi labaha bohu deeledam bak. Laham bak lam um ozobohuna taia? 4Eho uba vi ozom di, “Um laha gi iba deeli meedam damat modem bak,” laham bak lam em ahu ozobohu aabodi bisi tu vi ozodam bak. Labi laha uho lab neà bak meedam bak lam eho ee ubuda vousai fa dam amomoi bake vameadam bak. Labi laha naat iba vabidamnàme em gi ubu uho lab neà meedam bak laba vi ozom labe em ahu ba faidem vaba gi fa teudi keàtedi meedam bak. Uho lab meedam bak lam eba vabededam bak lamti ulohona meedamna ozomom labe em ahu gi deelehat bohu vuusu meedam bak. 5Em ahu etei fa teudi keàtedi meedam bak lam um biem bake eho uba tombalelo modem im nidi nim uho nasi aimale. Iho bak Makedonia niba ahamte lefuhu di lam naat iba vabidume toet ula toet ula lahadume im alihi nemahuda. Labi dam dua totbaho labe iho vou lehe im aim mu iba faki beàdam labe dae gai zidda. Labi im laha, “Um neào? Faio?” laham bak aihi vabna im ahu faidi iedi vi ozoda. Labihadam labe im ahu ba vabademsum vabak. Gi fi goaitoi modesda. 6Lahana Titus amu uba le im ubuda aame fa iba Makedonia niba li vameadàmu im ahu amu fi goaitoi modesdam bak lam fa seti im ahu ab vabademsuham bak. Labihàmu iho mei ahu faidem di fa vabededume teudedam Ala labet Aho iba vabededume teudehemu iho gi Aba vou baedam bak. 7Titus aho fa iba lehe bak lam iho aahemu im ahu fi goaitoi setehe bak lam fa ab neàdeham bak. Lahana gi aho lehe bak laba iho aame im ahu teudehe vabak. Aho laha iba li neha, “Eho ame Korintus dam bake ahamte lafuhu di lam em ahu fi goaitoho bak lam ame dam labe eba gut vabededam bak. Labi fa neo eba neha, ‘Im Paulus bake ilahuho. Am fa taho niba lele.’ Lahame eba gagoda. Labi laha ame dam labe iho Paulus bake git modi am ahu faidehemu ozo, ‘Iho git modehe?’ lahame ahu ladehe bak lam ahate eba vameada. Labi laha ame Korintus dam totbaho labe iho aaha im dam zohot amu Paulus giidate feàtàhà di lam iho vedi gi daleàdi vi aasda. Lahana iho ba vi ozome ladi, ‘Im git modehe? Im akati modi dam zoho laba im vahokehe vaba?’ lahame vei ozobohudi fa etei Paulus giidate fa vi taulo àhàki meedam bak,” laham im lam ahebu iba li vameadaha bak lam iho aime im ahu ab teudeham bak. Labihàmu im ahu ba koena deelem vaba abo bisi duana deelehe bak. 8Sunit eho amu uba oluhu di lam uho ve aame ozo, “Im git modehe?” lahame um ahu it ozome ladi ahu ab faideham bak. Lahamnàme em ba neha, “Eho uba Korintus dam bake lab vahokedaha im lam eho git toeme oluhe?” lahame ba it ozome ahu faidehe vabak. Gi, “Ahole oluhu bak,” lahame it ozoho bak. Ame sunit lam eho uba ahamte oluhu di lam eho aiha um ladi um ahu faidehemu eho it ozo, “Oo làhà! Em akati sunit lamohoda toeme ame dam laba oluhela?” lahame it ozoho bak. Lahana etei nim eho ba labi it ozodam vabak. Uho um ahu lab faidehe bak lam gi kehàm vaba fa vei neàdehemu em laha gi kehàm vaba fa em ahu vei neàdehe bak. 9Eho ame sunit lam, “Gi ahole toeme oluhu bak,” lahame labi ozome em ahu it deelehe bak. Uho ame sunit lam ve aaha di lam uho ladi um ahu faidehe bak laba em ba vi ozome ahu deelehe vabak. Gi um ahu faidi it ozodam labe ozobohudi uho lab faina meedam bak lam mu voedume fa ahu neà bak vàmadi meedam bak laba eho vi ozome em ahu deelehe bak am bak. Neham bak. Eho uba oluhu sunit lam uho ve aaha di lam uho ladi um ahu faidehe bakta faide. Lahana Alat ubu uho lab ahu faidehe bak laba vi modi uho lab faina meedam bak lam mu voedume fa ahu neà bak vàmadi ab meedamam bak. Ubu uho lab meedaha bak lam gi Alat Aba Aho ozoho bak am bak. Labihàmu eho uba sunit lab toeme oluhu bak lam eho ba uba git modehe vabak. Gi ahole modehe bak. 10Neham bak. Alat Aba Aho ozoho bak laba vi ozome iho ladi ahu faidehe bak labet modi iho faina meedam bak lam mu voedume fa ahu neà bak vàmadi meedam bak am bak. Labi ame bak labet modi neo Alat iba soat vausu fa vei neàdedam bak am bak. Labihasu meedaha labe Alat iba im vahokehemu iho lab ladi im ahu faidehe bak lam im gi, “Ahole ladi ahu faidehe bak. Iho lab faina meedam bak lam mu voedume fa ahu neà bak vàmadi ab meedamam bak,” lahame it ozodume ahu vei deeli gagodam bak. Lahana dam Ala bake tu vuzehedaha vab dam labe ibi iho faina meedam bak it ozom di, “Im git modeho,” lahame ahu faidemta ahu faide. Lahana ibi iho faina meedam bak lam ba voedume fa vei neàdedam vabak. Gi Ala bake labaha bohu vaitesu modesdam bak. 11Eho amu uba oluhu sunit lam uho ve aaha di lam ubu uho ladi ahu faidehe bak lam Alat uba vi modi uho faina meedam bak voedume fa vei neàdedàmu umota neàt. Labihàmu Alat ubu uho lab ladi um faidehe bak laba vi modi um im nehasu neàdedam bak nim mahate vi ozodamale. Um dam totbaho labe iho faina meedam di uho neha, “A meedamule,” lahame meia keàtet im vahokedam bak ame. Labi laha iho uba neha, “Dae ibida lam uho moho bak,” lahame uba lab vàlu gagoho di lam um dam totbaho labe vedi kehàm vaba fa eba neha, “Ame im lam imti modehe vabak. Gi dam totbaho labe ihimo modehe bak,” lahame fa iba labihasu veibadam labe vi vameadam bak ame. Labi faina meedam dam laba uho fa vei meoli im vahokedam bak ame. Labi dam faina meedam dam laba uho vi taumeam làhà Alat umti beodam bak labna zohàme uho àvodi vou faovoi meedam bak ame. Labi laha um gi eba ilahu, “Taho iba li iho aase,” lahame àhàki meedam bak ame. Labi laha Alat Aho ozome gagu vàmadi esuhu im lam eho uba vameadamna lam uho ulohodesulo àhàki meedam bak ame. Labi laha dam faina meedam dam laba uho neha, “Modi fà itaholedase,” lahame ahu vàmadi vi vameadam bak ame. Uho labihasu meedam labe eho vi ozoha, um dam totbaho laba vi tau faina meedam kaio. Um gi im Alat Aho gagohona lam vamdesu meedam dam um am bak. 12Labihàmu eho amu uba toeme oluhu sunit lam um a git ozodamule. Eho ba gi im nehasuhuda nimota vi ozome uba ame sunit lam toeme oluhu vabak. “Uho dat git modeheda laba uho im vahokeme itaholedale,” laham im lam modeo, “Ame da labe aho modi da meida labe am ahu faideheda laba uho fa neo vi tau gagu fa vei neàdele,” laham im lam modeo, gi im lamohodata bisi vi ozome toeme uba oluhu vabak. Ame sunit lam eho toeme uba oluhu di lam eho gi im nehasu vi ozome uba toeme oluhu bak. Gi uho ame sunit lam ve aame vi ozom di uho vi ozo, “Làhà Paulus giida labe im dedamali iba vahokedaha im lam ahebu iho aime ahu ule neàt gut vuzehi meedam tadem dam im am bak,” lahame it ozobohudem bake eho ahit ame sunit lam toeme uba oluhu bak. Alata ozobohute. Em ba giomim gagom kaio. 13Eho uba oluhu sunit lam uho ve aame um ozobohudi ubu uho faina meedam bak lam voedume fa vei neàdedahemu im ahu amu lab fi goaitoho bak lam fa vei seti gi ab teudi vabademsu modesdamam bak. Ba ame bak vàmtea lamota uho meedam labe im ahu teudi vabademsu modesdam vabak. Fa neham bakti ozome im ahu teudi vabademsu modesdam bak. Titus amu uba le tau azihi di lam um Korintus dam labe ubu uho lab neà bak meedam bak lam aho aahemu fa am ahu modi teudi vabademsu fa iba lehe bak iho gut aaha am gi ahu deelehe neàt fa lehemu im laha ahu ibida gut aame ab deeleham bak. 14Eho Titus amu uba gagu oluhu vab di iube eho nasi Titus bake neha, “Ame Korintus dam lam abo im neà bak meedam damat modem bak,” lahame eho uba labi vi ozome vou baedam bak lam Titus bake fet nasi vi vameadaha bak. Labi Titus uba le aaha uho gi ame baket meeda. Làhàmu Titus fa iba li gi ame baket vameadahemu em ahu ba ladehe vabak. Titus uba le aaha um gi eho aba gagoho bak gi ulohodesu meedamna aahemu em ba ladehe vabak um ozobohuna taia? Eho amu uba tau azihi di lam em ba im giomimna uba vameadaha vabak. Gi im imbona lamota uba vameadaha bak. Labi em laha etei ubu uho neà bak meedam bak laba vi ozome uba vou baedaha bak lam eho Titus bake vameadume oluhuna lam laha giomim vameadume oluhu vabak. Gi aho uba le aaha gi imbodehena le aaha bak. 15Labi ame da Titus aho uba ahamte lafuhu di lam uho gi um ahu adat fota iedehenàme gi ule neàt aba gut vaha bak lamti aba aho uba vameadaha im lam uho gi uledi ame baket meedaha bak lamti labihasu ahamo vi ozom di aho amu uba deeli meedaha bak lam neo vi deeli bohu vuusu meedam bak. 16Labihàmu Alat uba neha, “Nehasu meedale,” lahame labi uba ba gagolo modem im lam, “Um ba moho vaba gi ule neàt aime vuzehi meeda tame,” laham bak lam em ab deeli nasi tu vi ozodamam bak.
Copyright
Learn More
ace_Latn zho_Hant eng_Latn